మిస్త్రీ వాటా విక్రయం దిశగా అడుగులు..!
- టాటా గ్రూపు కసరత్తు
- నూతన చైర్మెన్‌ రేసులో ప్రముఖులు
న్యూఢిల్లీ : టాటా గ్రూపునకు పక్కలో బల్లెంగా మారిన సైరస్‌ మిస్త్రీ వాటాలను ఇతరులకు విక్రయించడానికి ప్రణాళికలు జరుగుతున్నాయి. మిస్త్రీ ఉద్వాసనతో చెలరేగిన దుమారానికి చెక్‌ పెట్టేందుకు గాను టాటా సన్స్‌ ఈ యోచనలో ఉందని బ్లూమ్‌బర్గ్‌ ఒక ప్రత్యేక కథనాన్ని వెల్లడించింది. టాటాలోని మెజార్టీ స్టాక్‌ హోల్డర్స్‌ అయినా మిస్త్రీ కుటుంబానికి చెందిన షాపూర్జీ, పల్లోంజి గ్రూప్‌ వాటా కొనుగోలుదారులకోసం ప్రయత్నాలు మొదలు పెట్టింది. టాటా సన్స్‌లోని షాపూర్జీ పల్లోంజికి 18 శాతం వాటా ఉంది. దీని కొనుగోలుకు ఆసక్తిగల భాగస్వాముల కోసం టాటా గ్రూపు అన్వేశిస్తోందని బ్లూమ్‌బర్గ్‌ పేర్కొంది. దీని విలువ 16 బిలియన్‌ డాలర్లుగా ఉంటుందని విశ్లేషకుల అంచనా వేస్తున్నారు. ఇప్పటికే సమర్థవంతమైన కొనుగోలుదారుల కోసం ప్రాథమిక చర్చలు మొదలు పెట్టిందని బ్లూమ్‌బర్గ్‌ పేర్కొంది. కాగా టాటాలు మిస్త్రీ కుటుంబం వాటాను కొనుగోలుకు ఆసక్తి ఉన్న సావరిన్‌ హెల్త్‌ ఫండ్‌ (ప్రభుత్వ ఆధీనంలో ఇన్వెస్ట్మెంట్‌ ఫండ్‌) ఇతర దీర్ఘకాల పెట్టుబడిదారులతో సంప్రదింపులు జరిపినట్టు తెలుస్తోంది. మార్కెట్‌ విలువ ప్రకారం టాటా సన్స్‌ లిస్టెడ్‌ కంపెనీ 65 బిలియన్‌ డాలర్ల వాటాను కలిగి ఉంది. టాటా సన్స్‌లో టాటా ట్రస్టుకు 66 శాతం వాటా ఉంది. పల్లోంజీ గ్రూపు 18 శాతం వాటా కలిగి ఉంది. కాగా ఆసియాలోనే అతిపెద్ద సాఫ్ట్‌వేర్‌ ఉత్పత్తుల కంపెనీ టాటా కన్సల్టెన్సీ సర్వీసెస్‌, టాటా మోటార్స్‌, జగ్వార్‌ అండ్‌ లాండ్‌ రోవర్‌ వాహనాలతో పాటు ఇండియన్‌ హోటళ్లు టాటా సన్స్‌లో కీలకంగా ఉన్నాయి.
ఈ వాటా కొనుగోలు, విక్రయాలపై వ్యాఖ్యానించడానికి టాటాసన్స్‌, షాపూర్జీ పల్లోంజీ గ్రూపు తిరస్కరించాయి. ఈ విక్రయం జరిగితే టాటా గ్రూపు మరింత అనిశ్చితిలోకి నెట్టబడుతుందని విశ్లేషకులు పేర్కొంటున్నారు. ఈవార్తలను ఈక్విటీ రీసెర్చ్‌ వైస్‌ ప్రెసిడెంట్‌ పరాస్‌ బోత్రా ఖండించారు. ఇది అంత సులభంగా తేలే వ్యవహారం కాదనీ పేర్కొన్నారు. మిస్త్రీ తన పోరాటాన్ని వదులుకోరని అభిప్రాయపడ్డారు.
మొదలైన టాటా చైర్మెన్‌ రేసు..
టాటా అండ్‌ సన్స్‌ నూతన చైర్మెన్‌ ఎంపిక కసరత్తులో ఆ కంపెనీ బిజీబిజీగా ఉంది. కొత్త చైర్మెన్‌ కోసం అత్యున్నత స్థాయి బందం అన్వేషణ చేపట్టింది. ఈ నేపథ్యంలో సంస్థ చైర్మెన్‌ పదవికి టీసీిఎస్‌ సీఈఓ ఎన్‌.చంద్రశేఖరన్‌, జాగ్వార్‌ లాండ్‌రోవర్‌ అధినేత రాల్ఫ్‌స్పెత్‌లను ఎంపిక చేసే యోచనలో ఉన్నట్టు తెలుస్తోంది. కాగా చైర్మెన్‌ పదవికి మిస్త్రీ బావ, ట్రెంట్‌ లిమిటెడ్‌ చైర్మెన్‌ నోయెల్‌ టాటా పేరు కూడా పరిశీలనలో ఉన్నట్టు సమాచారం. ఫిబ్రవరి నెలాఖరులోగా కొత్త చైర్మెన్‌ను ఎంపిక చేయనున్నారు. ఈ విషయమై చంద్రశేఖరన్‌, రాల్ఫ్‌స్పెత్‌లు టాటా అండ్‌ సన్స్‌ సంస్థ కానీ ఎలాంటి అధికారిక వివరణ ఇవ్వలేదు. అయితే ప్రాథమిక జాబితా మారే అవకాశం ఉందని, ఈ నియామకాన్ని పూర్తి చేసేందుకు సెర్చ్‌ కమిటీకి నాలుగు నెలలు తీసుకోవచ్చని సమాచారం.
తప్పు చేస్తే వదలం : మంత్రి అశోక గజపతి రాజు
ఎయిర్‌ ఆసియా ఒప్పందంపై ఏమైనా అవకతవకలు, ఉల్లంఘనలు జరిగాయా అన్న అంశం పరిశీలిస్తున్నట్టు పౌరవిమానయాన శాఖ మంత్రి అశోక్‌ గజపతిరాజు ప్రకటించారు. టాటా గ్రూప్‌నకు చెందిన ఎయిర్‌లైన్స్‌ వెంచర్స్‌లో పలు లోపాలున్నాయని, ఎయిర్‌ ఆసియా డీల్‌లో 22 కోట్ల రూపాయల తప్పుడు లావాదేవీలు జరిగాయని సైరస్‌ మిస్త్రీ ఆరోపించిన నేపథ్యంలో మంత్రి స్పందించారు. ఎవరైనా సరే దేశీయ చట్టాలకు కట్టుబడాల్సిందేనని ఒక ప్రకటనలో పేర్కొన్నారు. ఇందుకు విరుద్ధంగా వ్యవహరించినట్టు ఎవరు ఎలాంటి ఆరోపణలు చేసినా వాటిని లోతుగా పరిశీలిస్తామని ఆయన అన్నారు.
మీ స్నేహితులకు రికమెండ్ చెయ్యండి